b"\n_START_ARTICLE_\nMaggie Lawson\n_START_SECTION_\nZgodnje in zasebno \xc5\xbeivljenje\n_START_PARAGRAPH_\nMargaret\xc2\xa0\xc2\xbbMaggie\xc2\xab\xc2\xa0Lawson se je rodila 12. avgusta 1980 v Louisvilleu, Kentucky, Zdru\xc5\xbeene dr\xc5\xbeave Amerike, kot h\xc4\x8di matere Judy, gospodinje in o\xc4\x8deta Mikea, hotelskega mened\xc5\xbeerja. Ima tudi dva brata, Nicka in Chrisa. \xc5\xa0olala se je na \xc5\xa1oli Assumption High School v Louisvilleu, Kentucky, vendar je javno \xc5\xa1olanje opustila v zadnjem letniku, pri sedemnajstih letih, in se preselila v Kalifornijo, kjer se nameravala osredoto\xc4\x8diti na igralsko kariero. Zadnji letnik je dokon\xc4\x8dala preko dopisovanja._NEWLINE_Maggie Lawson je partnerka Jamesa Rodayja, njenega soigralca iz televizijske serije Zvit in prebrisan. Razmerje sta za\xc4\x8dela v letu 2006.\n_START_SECTION_\nKariera\n_START_PARAGRAPH_\nMaggie Lawson je s svojo igralsko kariero za\xc4\x8dela v starosti deset let z igranjem v raznih gledali\xc5\xa1kih igrah. V starosti sedemnajst let je opustila \xc5\xa1olanje in se preselila v Los Angeles, kjer se je nameravala za\xc4\x8deti poklicno ukvarjati z igranjem. Takoj za tem je leta 1995 dobila manj\xc5\xa1o vlogo v televizijski seriji Unhappily Ever After, kjer je igrala Madelyn. V Unhappily Ever After se je pojavila v dveh epizodah in sicer v\xc2\xa0\xc2\xbbAngel Gone Bad\xc2\xab\xc2\xa0in\xc2\xa0\xc2\xbbSternberg\xc2\xab, ki sta se predvajali leta 1996 in leta 1997, kasneje leta 1996 pa je dobila \xc5\xa1e vlogo v televizijski seriji Hang Time. V letu 1997 se je pojavila tudi v televizijskih serijah Step by Step, Cybill in Boy Meets World, leta 1998 pa v televizijski seriji Kelly Kelly, televizijskem filmu I've Been Waiting for You in filmu Pleasantville._NEWLINE_Maggie Lawson je svoj preboj do\xc5\xbeivela leta 1999, ko je igrala Alexo v sedmih epizodah televizijske serije Miza za pet in s tem pritegnila tudi pozornost javnosti. \xc5\xa0e istega leta je igrala v filmu Nice Guys Sleep Alone in televizijskih serijah Working, Urgenca, Felicity in Family Rules, \xc5\xbee naslednjega leta, torej leta 2000 pa je igrala glavno vlogo poleg Justina Timberlaka v ABC-jevem televizijskem filmu z naslovom Vzorno vedenje. Disneyjeva komedija je dobil v glavnem same pozitivne ocene, Maggie Lawson pa je v njem igrala dve razli\xc4\x8dni osebi: igrala je neodgovorni fotomodel in piflarsko \xc5\xa1tudentko na kolid\xc5\xbeu._NEWLINE_Leta 2001 je Maggie Lawson dobila manj\xc5\xa1o vlogo v televizijski seriji Inside Schwartz, leta 2002 pa je ponovno pritegnila pozornost v televizijskem filmu Sr\xc4\x8dna sprememba. V filmu je imela vlogo Amande Maddox, \xc5\xa1tudentke na fakulteti, ki se mora soo\xc4\x8diti s tem, da njena mama samohranilka potrebuje novo srce. S tem filmom je do takrat pritegnila najve\xc4\x8d medijske pozornosti. \xc5\xa0e istega leta je imela vlogo Nancy Drew v televizijskem filmu Nancy Drew, manj\xc5\xa1o vlogo v eni epizodi televizijske serije Smallville, pojavila pa se je tudi v filmu Goljufi. Leta 2003 je dobila vlogo Michelle Casper v filmu Zimske po\xc4\x8ditnice in vlogo Liz Stoddard-Banks v televizijski seriji Vse je relativno, kjer je igrala vse do leta 2004. V naslednjem letu je dobila nekaj manj\xc5\xa1ih vlog v filmih, kot so Ljubezen seka!, \xc5\xbdenino ma\xc5\xa1\xc4\x8devanje, leta 2005 pa je igrala v epizodi televizijske serije Tru Calling._NEWLINE_Maggie Lawson je leta 2006 ponovno pritegnila pozornost javnosti, ko je dobila vlogo Juliet O'Hara v televizijski detektivski seriji, imenovani Zvit in prebrisan. V seriji igra \xc5\xa1e danes, do zdaj pa je posnela \xc5\xbee \xc5\xa1tiri sezone. Poleg nje imajo v seriji glavne vloge \xc5\xa1e James Roday, Dul\xc3\xa9 Hill, Timothy Omundson, Corbin Bernsen in Kirsten Nelson._NEWLINE_Leta 2006 je Maggie Lawson igrala tudi v trinajstih epizodah televizijske serije Drobtinice, kjer je imela vlogo Andree Malone. Leta 2007 se je pojavila v televizijski seriji \xc5\xa0ola za pare in filmu \xc4\x8cistilec, leta 2008 pa je igrala v epizodi televizijske serije, imenovane Prvinski strah. Leta 2009 je se je pojavila v filmih Igri\xc4\x8dar in Potegav\xc5\xa1\xc4\x8dina 2 ter imela vlogo Lacey Smithsonian v dveh filmih, ki sta iz\xc5\xa1la tistega leta: v filmu Killer Hair in v filmu Hostile Makeover."